Кіраўнік раённай вертыкалі павіншаваў першых тысячнікаў з працоўным дасягненнем, пажадаў далейшага плёну ў працы, уручыў экіпажу Падзячнае пісьмо, а старшаму камбайнеру Валерыю Ярашэ­вічу — пашпарт на падарунак — халадзільнік, які папярэдне яму быў дастаўлены дадому. Звяртаючыся да прысутных, Віктар Сяргеевіч Гутараў адзначыў, што ў раёне імкнуліся да таго, каб атрымаць як мага лепшы вынік, але рэальны ўраджай, асабліва азімых, перавышае ўсе чаканні. На 13 жніўня зерневыя і зернебабовыя былі ўбраны на 53% планавай плошчы пры сярэдняй ураджайнасці больш за 39 цэнтнераў з гектара. Валавы намалот перавысіў 43 тысячы тон і да канца жніва чакаецца ў межах 77-78 тысяч тон, што стане своеасаблівым рэкордам апошніх дзесяцігоддзяў. Сфарміраваць такі ўра­джай дапамагла прырода, але галоўнае — заслуга людзей. Нягледзячы на некаторы недабор мінеральных удабрэнняў, сяўбу азімых і яравых у раёне правялі на належным агратэхнічным узроўні. Былі арганізаваны падкормкі, хімічная праполка пасеваў. З вялікай адказнасцю вяскоўцы працуюць і цяпер. Механізатары і спецыялісты не лічацца з часам, спаўна выкарыстоўваюць пагодлівае надвор’е. Разлікі паказваюць, што пры захаванні такіх кліматычных умоў і тэмпаў спатрэбіцца не больш за 10 рабочых дзён, каб убраць усё вырашчанае, выканаць дзяржаўны заказ, засыпаць неабходную колькасць насення і фуражу. В. С. Гутараў выказаў надзею, што атрад тысячнікаў у раёне будзе расці як сярод камбайнераў, так і сярод вадзіцеляў, а Валерыю Ярашэвічу і Антону Міхалевічу асабіста пажадаў намалаціць дзве тысячы тон.